I øjeblikket hærger et mæslingeudbrud i Rumænien. Mindst 17 børn er døde af sygdommen siden september, og det seneste år har mindst 3.400 børn været smittet med den frygtede virus.

Men det er ikke kun i Rumænien, mæslinger er i fremgang.

Også lande som Tyskland, Belgien og Frankrig melder om en stigning i antallet af smittede børn.

Flokken står for fald

Mæslinger har været holdt i skak længe, fordi vi har en effektiv vaccine mod virusset som en del af børnevaccinationsprogrammet.

Men de senere år har et stigende antal forældre valgt, ikke at vaccinere deres børn på grund af religion, sygdom eller kvaksalveri.

Det er et problem, fordi vaccinen først for alvor bliver effektiv, når en stor procentdel er vaccineret. Her opstår den såkaldte gruppeimmunitet.